Trazira të dhunshme në Londër
Disa analistë mendojnë se situata social ekonomike në vend është shkaku i vërtetë i trazirave në Britani
Nik Kleg është zv/kryeministër i Britanisë. Të enjten e kaluar, një 29 vjeçar vdiq në Londër, nën dyshimet se ishte goditur nga policia.Dy ditë më vonë, të shtunën, u zhvillua një demonstrim paqësor për të kujtuar vdekjen e tij. Por ky demostrim u kthye në një përplasje të dhunshme me policinë. Makina e banesa u përfshinë nga flakët ndërsa disa dyqane u plaçkitën. Gjatë protestave u plagosën disa policë, ndërkaq pati dhjetra arrestime. Por kjo nuk ishte e gjitha...! Më shumë trazira shpërthyen të dielën, kësaj rradhe ato u përhapën edhe në jug të Londrës. Policia i quajti trazirat e së dielës “ kriminale”. Profesori i politikave qeveritare në Fakultetin e Ekonomik të Londrës, Rodnei Barker thotë se situata është më tepër se kaq. Ai tha se vdekja e 29 vjeçarit javën e kaluar ishte thjesht një shkak. Konteksti më i gjerë, thotë ai, është social dhe ekonomik. Ai thotë se shkurtimi i shpenzimeve nga qeveria e tanishme konservatore britanike krijoi një situatë të tensionuar. Trazirat në Britani po ndodhin ndërsa ekonomia vendase është në vështirësi dhe qeveria po bën shkurtime të mëdha në fondet publike dhe po rrit taksat. Neil Prothero është ekonomist në Fakultetin Ekonomik të Londrës. Ai thotë se masat shtrënguese ekonomike, që kanë për qëllim të zvogëlojnë borxhin e Britanisë, po ndjehen në nivelin lokal. Ai thotë se masat shtrënguese janë në fillim të tyre dhe në vitet e ardhshme shkurtimi i fondeve publike do të ketë ndikim edhe më të madh. Afërsisht 200 njerëz u arrestuan në Londër në lidhje me trazirat e fundjavës.